Document ID: 31999L0050

Id-Direttiva tal-Kummissjoni 1999/50/KE
tal-25 ta' Mejju 1999
li temenda d-Direttiva 91/321/KEE dwar il-formulae tat-trabi u l-formulae tal-prosegwiment
(Test b'relevanza ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/398/KEE tat-3 ta' Mejju 1989 dwar l-approssimazzjoni tal-liġijiet ta' l-Istati Membri dwar l-oġġetti ta' l-ikel għall-użu nutrizzjonali partikolari [1], kif emendata bid-Direttiva 96/84/KEE tal-Parlament Ewropew u tal-Kunsill [2], u partikolarment Artikolu 4(1) tagħha.
Wara li kkonsultat mal-Kumitat Xjentifiku dwar l-Ikel,
(1) Billi Artikolu 6 tad-Direttiva tal-Kummissjoni 91/321/KEE [3], kif l-aħħar emendat bid-Direttiva 96/4/KE [4], jipprovdi li l-formulae għat-trabi u l-formulae ta' prosegwiment m'għandhomx ikun fihom sustanzi fi kwanità tali li jistgħu jipperikolaw is-saħħa tat-trabi u tat-tfal iż-żgħar u li l-livelli massimi meħtieġa ta' dawn is-sustanzi għandhom ikunu stabbiliti mingħajr dewmien;
(2) Billi r-regolamenti differenti dwar il-livelli massimi tar-residwi tal-pestiċidi f'dawn il-prodotti joħolqu ostakli għall-kummerċ bejn ċerti Stati Membri;
(3) Billi l-livelli massimi tar-residwi tal-pestiċidi stabbiliti fid-Direttiva tal-Kunsill 76/895/KEE tat-23 ta' Novembru 1976 dwar l-istabbiliment ta' livelli massimi ta' residwi ta' pestiċidi fil-frott u l-ħxejjex u fuqhom [5], kif l-aħħar emendata bid-Direttiva 97/41/KE [6], fid-Direttiva 86/362/KEE tal-24 ta' Lulju 1986 dwar l-istabbiliment ta' livelli massimi għar-residwi tal-pestiċidi fiċ-ċereali u fuqhom [7], kif l-aħħar emendata bid-Direttiva tal-Kummissjoni 98/82/KEE [8], fid-Direttiva 86/363/KEE tal-24 ta' Lulju 1986 dwar l-istabbiliment ta' livelli massimi ta' residwi ta' pestiċidi fl-oġġetti ta' l-ikel ta' oriġini mill-annimali u fuqhom [9], kif l-aħħar emendata bid-Direttiva 98/82/KEE, u kif ukoll fid-Direttiva 90/642/KEE tas-27 ta' Novembru 1990 dwar l-istabbiliment ta' livelli massimi ta' residwi tal-pestiċidi f'ċerti prodotti ta' loriġini veġetali u fuqhom, inklużi l-frott u l-ħxejjex [10], kif l-aħħar emendata bid-Direttiva 98/82/KEE, huma mingħajr preġudizzju għad-dispożizzjonijiet speċifiċi li japplikaw għall-formulae tat-trabi u l-formulae ta' prosegwiment;
(4) Billi, meta jkunu meqjusa d-dmirijiet internazzjonali tal-Kommunità, f'każi meta l-evidenza xjentifika relevanti mhix biżżejjed, l-prinċipju kawtelatorju jippermetti lill-Kommunita li tadotta miżuri temporanji fuq il-bażi ta' l-informazzjoni relevanti disponibbli sakemm isir eżami ulterjuri tar-riskju u reviżjoni tal-miżura fi żmien raġonevoli;
(5) Billi fuq il-bażi taż-żewġ opinjonijiet mogħtija mill-Kumitat Xjentifiku dwar l-Ikel fid-19 ta' Settembru 1997 u l-4 ta' Ġunju 1998, bħalissa hemm dubji dwar jekk il-valuri aċċettabli għall-konsum ta' kuljum (ADI) humiex adekwati għal-protezzjoni tas-saħħa tat-trabi u tat-tfal iż-żgħar; billi d-dubji jikkonċernaw mhux biss il-pestiċidi u r-residwi tal-pestiċidi, iżda wkoll is-sustanzi kimiċi perikolużi, u għaldaqstant il-Kummissjoni sejra teżamina l-possibilità li tistabbilixxi, malajr kemm jista' jkun, livelli massimi għall-metalli tqal fl-ikel intenzjonat għat-trabi u għat-tfal iż-żgħar;
(6) Billi, għaldaqstant, fejn jidħol l-ikel għall-użu nutrizzjonali partikolari intenzjonat għat-trabi u t-tfal iż-żgħar, huwa xieraq li jiġi adottat livell komuni baxx ħafna għall-pestiċidi kollha;
(7) Billi dan il-limitu baxx ħafna għandu jkun stabbilit għal 0,01mg/kg li fil-prattika huwa l-livell minimu li jista' jiġi rintraċċjat;
(8) Billi limitazzjonijiet l-aktar ħarxa fuq ir-residwi tal-pestiċidi għandhom ikunu meħtieġa; billi b'għażla bil-għaqal tal-materja prima, u minħabba li l-formulae għat-trabi u l-formulae ta' prosegwiment jgħaddu minn proċessar estensiv matul il-fabbrikazzjoni tagħhom, huwa possibbli li jkunu magħmula prodotti b'livelli ta' residwi ta'pestiċidi baxxi ħafna;
(9) Billi, b'danakollu, għal numru żgħir ta' pestiċidi it-teħid anke b'livelli baxxi bħal dawn jista', fl-agħar ċirkostanzi, iwassal biex jinqabeż l- għat-teħid ta' residwi ogħla mill-ADI ta' dawn il-pestiċidi; billi għaldaqstant. il-formulae għat-trabi u l-formulae ta' prosegwiment għandhom ikunu ħielsa minn dawk il-pestiċidi partikolari u għandhom ikunu pprodotti mingħajr l-użu ta' pestiċidi bħal dawn;
(10) Billi din id-Direttiva tirrifletti l-konoxxenza xjentifika preżenti dwar dawn is-sustanzi; billi kull emenda, bbażata fuq progress xjentifiku jew tekniku, għandha tkun deċiża permezz tal-proċedura stabbilita fl-Artikolu 13 tad-Direttiva 89/398/KEE;
(11) Billi d-Direttiva 91/321/KEE għandha tiġi emendata kif xieraq;
(12) Billi l-miżuri li hemm provvediment dwarhom f'din id-Direttiva huma bi qbil ma' l-opinjoni tal-Kumitat Permanenti dwar l-Oġġetti ta' l-Ikel,
ADOTTAT DIN ID-DIRETTIVA:
Artikolu 1
Id-Direttiva 91/321/KEE hija emendata kif ġej:
1. Il-punt li ġej (e) huwa miżjud ma' Artikolu 1(2):
"(e) "residwu tal-pestiċidi"; jfisser ir-residwu fil-formulae għat-trabi u l-formulae ta' prosegwiment ta' prodott għall-ħarsien tal-pjanti, kif definit fil-punt 1 ta' l-Artikolu 2 tad-Direttiva tal-Kunsill 91/414/KEE [11], inklużi l-metaboliti tiegħu u l-prodotti li jirriżultaw mid-degradazzjoni jew mir-reazzjoni tiegħu";
2. Artikolu 6 huwa mibdul b'dan li ġej:
"Artikolu 6
1. Il-formulae għat-trabi u l-formulae ta' prosegwiment m'għandux ikun fihom sustanzi fi kwantità tali li tista' tipperikola s-saħħa tat-trabi u tat-tfal iż-żgħar. Il-livelli massimi neċessarji għandhom jiġu stabbiliti mingħajr dewmien.
2. Il-formulae għat-trabi u l-formulae ta' prosegwiment m'għandux ikun fihom residwi ta' pestiċidi individwali f'livelli li jeċċedu l-0,01 mg/kg tal-prodott kif preżentat lest għall-konsum jew kif rikostitwit skond l-istruzzjonijiet tal-fabbrikant.
Il-metodi analitiċi sabiex ikunu determinati l-livelli ta' residwi ta' pestiċidi għandom ikunu metodi standardizzati li huma ġeneralment aċċettati.
3. Dawk il-pestiċidi elenkati f'Anness IX m' għandhomx jintużaw fil-prodotti agrikoli intenzjonati għall-produzzjoni ta' formulae għat-trabi u l-formulae ta' prosegwiment.
4. Għandhom ikunu stabbiliti kriterji microbijoloġiċi skond kif ikun hemm bżonn.";
3. Dan li ġej huwa miżjud bħala Anness IX:
"ANNESS IX
Pestiċidi li m’għandhomx jintużaw fil-prodotti agrikoli intenzjonati għall-produzzjoni ta’ formulae għat-trabi u l-formulae ta’ prosegwiment.
Isem kimiku tas-sustanza
…
"Artikolu 2
L-Istati Membri għandhom iġibu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex ikunu konformi ma' din id-Direttiva sa mhux aktar tard mit-30 ta' Ġunju 2000. Huma għandhom jinfurmaw minnufih lill-Kummissjoni dwar dan.
Dawk il-liġijiet, ir-regolamenti u d-dispożizzjonijiet amministrattivi għandhom ikunu applikati b'tali mod li:
(a) jippermettu l-kummerċ fil-prodotti li huma konformi ma' din id-Direttiva sa mhux aktar tard mit-30 ta' Ġunju 2000,
(b) jipprojbixxu l-kummerċ fil-prodotti li ma jkunux konformi ma' din id-Direttiva, b'effett mill-1 ta' Lulju 2002.
Meta L-Istati Membri jadottaw dawn id-dispożizzjonijiet, dawn għandhom ikollhom referenza għal din id-Direttiva jew ikunu akkumpanjati minn tali referenza fl-okkażżjoni tal-publikazzjoni uffiċċjali tagħhom. L-Istati Membri għandhom jiddeterminaw kif għandha ssir din ir-referenza.
Artikolu 3
Din id-Direttiva għandha tidħol fis-seħħ fl-20 jum wara l-pubblikazzjoni tagħha fl-Ġurnal Uffiċjali tal-Komunitajiet Ewropej.
Artikolu 4
Din id-Direttiva hija ndirizzata lill-Istati Membri.
Magħmula fi Brussel, fil-25 ta' Mejju 1999.

Labels: 0
17